IV.
Dôvodová správa
I. Všeobecná časť
a)	Zhodnotenie platného právneho stavu a odôvodnenie nevyhnutnosti novej právnej úpravy
Problematika, ktorá je predmetom navrhovaného právneho predpisu, nie je v právnom poriadku Slovenskej republiky doposiaľ upravená. Nová právna úprava je nevyhnutná na podporu dosiahnutia strategických cieľov, ktoré stanovuje národná politika pre elektronické komunikácie v oblasti zavádzania a rozvoja digitálneho televízneho vysielania a ktoré sú zosúladené s cieľmi nového regulačného rámca EÚ pre elektronické komunikácie.
Na zabezpečenie slobodného toku informácií, plurality médií a kultúrnej rozmanitosti je žiaduce, aby spotrebitelia mali možnosť prijímať na svojich zariadeniach všetky služby digitálnej televízie bez ohľadu na spôsob prenosu (pozemský, družicový, káblový), pričom sa však musí prihliadať na technologickú neutralitu, budúci technický rozvoj a potrebu podporiť počiatočný rozvoj digitálnej televízie. V súčasnej etape rozvoja digitálneho televízneho vysielania je vhodné použiť na zabezpečenie týchto cieľov určité regulačné opatrenia, ktoré sa však musia uplatniť jednotne na celom vnútornom trhu EÚ. Ich rozsah špecifikuje príloha VI k smernici Európskeho parlamentu a Rady 2002/22/ES zo 7. marca 2002 o univerzálnej službe a právach užívateľov týkajúcich sa elektronických komunikačných sieti a služieb (ďalej len smernica o univerzálnej službe) a sú predmetom navrhovaného právneho predpisu. Článok 24 smernice o univerzálnej službe ukladá členským štátom zabezpečiť interoperabilitu digitálnych televíznych zariadení pre spotrebiteľov v súlade s ustanoveniami prílohy VI.
b)	Odôvodnenie hlavných princípov navrhovanej právnej úpravy
Právny úprava má technický charakter a taxatívne stanovuje požiadavky na vybavenie televíznych prijímačov a iných koncových zariadení určených na príjem digitálnych televíznych signálov (ďalej len „prijímačov“). Ich zmyslom je v závislosti od vyhotovenia, resp. určeného použitia prijímačov zabezpečiť takú ich funkčnú spôsobilosť, aby tieto masovo rozšírené zariadenia dlhodobej spotreby nepôsobili retardačne na proces rozvoja trhu služieb digitálnej televízie ako jedného z hlavných smerov rozvoja informatizácie spoločnosti. Vzhľadom na rôzny stupeň rozvoja systémov digitálnej televízie v krajinách EÚ a ich určitú divergenciu, rozsah opatrení je limitovaný na nevyhnutnú mieru, aby sa vychádzajúc z dosiahnutých konsenzuálnych technických riešení zabezpečila primeraná technologická neutralita a súčasne sa ponechal dostatočný priestor na ďalší technický rozvoj a pôsobenie trhových síl.
c)	Zhodnotenie súladu opatrenia s Ústavou Slovenskej republiky a so zákonom, na vykonanie ktorého je navrhnuté
Navrhovaný právny predpis je v súlade s Ústavou Slovenskej republiky a so zákonom č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.
d)	Predpokladaný hospodársky a finančný dosah navrhovanej právnej úpravy, najmä vplyv na štátny rozpočet, rozpočty obcí alebo rozpočty vyšších územných celkov
Navrhovaná právna úprava nemá vplyv na štátny rozpočet, rozpočty obcí alebo rozpočty vyšších územných celkov čo potvrdilo Ministerstvo financií SR listom č. MF/14151/2004-81, ako ani na životné prostredie a zamestnanosť.
Návrh nariadenia vlády bol zaslaný na medzirezortné pripomienkové konanie 40 subjektom v stanovenom termíne prišlo 22 odpovedí, z ktorých pripomienky vzniesli 4 subjekty o celkovom počet 14 z toho 2 zásadné. Všetky pripomienky boli akceptované a zapracované do textu nariadenia resp. do ostatných predkladaných dokumentov. Návrh bol prerokovaný v Legislatívnej rade vlády dňa 11.1.2005 a všetky pripomienky boli zapracované. Nariadenie vlády sa predkladá bez rozporov.
Doložka zlučiteľnosti právneho predpisu s právom Európskych spoločenstiev a právom Európskej únie
1.	Navrhovateľ nariadenia:
Úrad pre normalizáciu, metrológiu a skúšobníctvo Slovenskej republiky.
2.	Názov návrhu nariadenia:
Nariadenie vlády Slovenskej republiky, o technických požiadavkách prevádzkyschopnosti koncových zariadení určených na príjem digitálneho televízneho signálu a prevádzkyschopnosti analógových televíznych prijímačov a digitálnych televíznych prijímačov.
3.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia predmetu návrhu právneho predpisu z pohľadu Zmluvy o pristúpení Slovenskej republiky k Európskej únii, najmä z Aktu o podmienkach pristúpenia a jeho príloh a z hľadiska plánu legislatívnych úloh vlády Slovenskej republiky:
-	Podľa čl. 53 Aktu o podmienkach pristúpenia Slovenská republika sa po pristúpení považuje za adresáta smerníc a rozhodnutí v zmysle článku 249 zmluvy o ES a článku 161 zmluvy o Euratom za predpokladu, že tieto smernice a rozhodnutia boli adresované všetkým členským štátom, teda aj za adresáta smernice Európskeho parlamentu a Rady 2002/22/ES zo 7. marca 2002  o univerzálnej službe a právach užívateľov týkajúcich sa elektronických komunikačných sietí a služieb,
-	návrh právneho predpisu nie je uvedený v Pláne legislatívnych úloh vlády Slovenskej republiky na rok 2004,
b)	identifikácia záväzkov vyplývajúcich z návrhu gestorstva smerníc:
-	povinnosť prebrať smernicu je určená Ministerstvu dopravy, pôšt a telekomunikácií Slovenskej republiky v uznesení vlády SR č. UV-7725/2002 k Návrhu na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom slovenských všeobecne záväzných právnych predpisov.
4.	Problematika návrhu právneho predpisu je upravená
b) v práve Európskych spoločenstiev
-	v Smernici Európskeho parlamentu a Rady 2002/22/ES zo 7. marca 2002  o univerzálnej službe a právach užívateľov týkajúcich sa elektronických komunikačných sietí a služieb,
-	článok 24 smernice o univerzálnej službe ukladá členským štátom zabezpečiť interoperabilitu digitálnych televíznych zariadení pre spotrebiteľov digitálnych televíznych zariadení pre spotrebiteľov v súlade s ustanoveniami prílohy VI smernice o univerzálnej službe.
5.	Stupeň zlučiteľnosti návrhu právneho predpisu s právom Európskych spoločenstiev:
Úplná zlučiteľnosť.
6.	Gestor:
Úrad pre normalizáciu, metrológiu a skúšobníctvo Slovenskej republiky.
7.	Účasť expertov pri príprave návrhu právneho predpisu.
Návrh predpisu vypracovali špecialisti Telekomunikačného úradu SR a prizvaní experti z Výskumného ústavu spojov, n. o. Banská Bystrica.
II. Osobitná časť
K § 1
Cieľom ustanovení uvedených v § 1 je zabezpečiť, aby všetci poskytovatelia služieb platenej televízie mohli v zásade poskytovať svoje programy všetkým spotrebiteľom digitálnej platenej televízie v Európskom spoločenstve. Na tento účel musia všetky zariadenia na príjem kódovaných (skramblovaných) digitálnych televíznych signálov, vrátane zariadení určených do hlavných staníc káblovej televízie, umožniť dekódovanie týchto signálov podľa spoločného európskeho kódovacieho algoritmu, ktorý spravuje Európsky inštitút pre normalizáciu v telekomunikáciách. Výber použitia jedného z dvoch v súčasnosti jestvujúcich kódovacích algoritmov spĺňajúcich uvedenú podmienku (simulcrypt a multicrypt) sa implicitne ponecháva na účastníkoch trhu. Súčasne sa ustanovuje, že takéto prijímacie zariadenia musia byť schopné prijímať a reprodukovať signály nekódovaných programov digitálnej televízie.
K § 2
Ustanovenia § 2 definujú požiadavky, ktorých zmyslom je zabezpečiť možnosť pripojenia prídavných elektronických zariadení rozširujúcich možnosti príjmu digitálnej televízie (tzv. set-top boxov) bez toho, aby bolo potrebné nahradiť základný prijímač obsahujúci najdrahšie časti prijímacieho systému. V prípade televíznych prijímačov podľa ods. 1 ide najmä o možnosť dekódovania a príjmu digitálneho televízneho vysielania na bežnom analógovom prijímači. V prípade digitálnych televíznych prijímačov podľa ods. 2 ide o vytvorenie predpokladov pre príjem služieb s podmieneným prístupom (platená televízia), budúcich služieb interaktívnej televízie (elektronický obchod, verejná správa, vzdelávanie, …), ale aj na využitie ďalších možností, napr. na podporu funkcií na uľahčenie využívania digitálnej televízie zdravotne postihnutými osobami.
Realizáciu týchto predpokladov má zabezpečiť zabudovanie vhodných zásuvkových rozhraní (konektorov), ktorých príklady sa uvádzajú v odkazoch pod čiarou. V záujme kohézie vnútorného trhu EÚ tieto rozhrania majú byť normalizované jednou z troch oficiálne uznaných európskych normalizačných organizácií (CEN, CENELEC a ETSI). Pre analógové prijímače sa uvádza ako príklad rozhranie, ktoré sa využíva už veľa rokov (konektor SCART); v prípade digitálnych rozhraní, kde sa očakáva ďalší vývoj, je to rozhranie, ktorého špecifikáciu spracovalo medzinárodné konzorcium organizácií z verejného a súkromného sektora DVB (Digital Video Broadcasting Project).
K § 3
Deklarácia o prevzatí smernice EÚ.
K § 4
Ustanovenie o nadobudnutí účinnosti nariadenia.